ANC-man nou ook van poging tot moord aangekla‘n Polisiebeampte neem die beskuldigdes na die aanhoudingselle. Foto: ANA Die voormalige ANC-werknemer wat met ŉ transitorooftog verbind word, word nou ook van poging tot moord aangekla. Errol Velile Present en sy drie medebeskuldigdes, Itumeleng Manama, Zakhele Zondo en Bheki Biyela, het Dinsdag hul tweede verskyning in die Roodepoort-landdroshof gemaak. Die vier mans staan tereg op ŉ aanklag van roof met verswarende omstandighede in verband met ŉ transitorooftog in Dobsonville, Soweto. Meer as R250 000 is tydens die rooftog op 4 Julie gesteel. Bheki Cele, minister van polisie, het vroeër gesê Present, wat by Luthuli-huis gewerk het, word aan minstens drie transitorooftogte verbind. Staatsaanklaer Paseka Tameli het Dinsdag aan die hof gesê die mans sal nou ook tereg staan op aanklagte van poging tot moord en dit besit van vermoedelik gesteelde goedere. Genl. Bheki Cele, minister van polisie (Foto: ANA) Die aanklag van poging tot moord is bygevoeg aangesien ŉ G4S-veiligheidswag tydens die transitorooftog in die kop geskiet is. Tameli het gesê die staat sal die beskuldigdes se aansoek om borgtog teenstaan asook die openbaarmaking van die inhoud van die dossier om sy getuies te beskerm. Die verdediging het egter ŉ aansoek gebring om die klagstaat en die inhoud van die dossier te sien sodat hulle voldoende vir die borgtogaansoeke kan voorberei. Landdros John Baloyi het die saak tot Vrydag uitgestel sodat hy die verdediging se aansoek kan oorweeg.